訪石林葉少藴觀文二首  其二
作者：劉一止
朝代：宋

paragraphs: 夔龍在丘壑，神物發幽秘。
森然萬瓊瑰，參錯分位置。
踞地猛獸伏，拏空孤鳥厲。
先後相長雄，突怒疑攫噬。
各以奇自列，寧謂我獨嗜。
羊酪非不珍，蒓羮有至味。
鄭公信骨鯁，我但見嫵媚。
種竹被崕巒，惡木不得地。
荃蘭偏九畹，薉草惨無類。
造化初何心，被物自殊志。
那知此巖傍，閱世等如寄。
願言賦丹青，遠近同一視。